ΓΡΑΠΤΗ ΕΡΩΤΗΣΗ E-3884/98

υποβολή: Michl Ebner (PPE) προς την Επιτροπή

(4 Ιανουαρίου 1999)

Θέμα: Ευρωπαϊκή πολιτική θητεία

Η πολιτική θητεία αναγνωρίζεται στα περισσότερα κράτη μέλη της Ένωσης ενώ σε ορισμένα άλλα (στην Ελλάδα) όχι και, ως εκ τούτου, στα τελευταία αυτά τα άτομα τα οποία αρνούνται για θρησκευτικούς ή ιδεολογικούς λόγους εκτέλεση της στρατιωτικής θητείας τους διώκονται από τις κρατικές αρχές.

Εχει ήδη εκδοθεί ψήφισμα του Ευρωπαϊκού Κοινοβουλίου σχετικά με τη θέσπιση ευρωπαϊκής πολιτικής θητείας, της 22.09.1995 (B4-1127/95(1) με το οποίο το Ευρωπαϊκό Κοινοβούλιο καλεί την Επιτροπή να υποβάλλει πρόταση σχετικά με τη θέσπιση μιάς τέτοιας θητείας.

Καλείται η Επιτροπή να ανακοινώσει:

- Εάν μελετά, στο πλαίσιο της εναρμόνισης των νομικών καθεστώτων στην Ευρωπαϊκή Ένωση, να δρομολογήσει επίσης και στον τομέα αυτό την προσαρμογή των νομοθεσιών των διαφόρων κρατών μελών και

- Εάν προτίθεται, υπό την έννοια της κινητικότητας των πολιτών εντός της Ένωσης, να επιδιώξει την επίτευξη ρύθμισης σύμφωνα με την οποία θα επιτρέπεται η θέσπιση και η άσκηση πραγματικής ευρωπαϊκής πολιτικής θητείας σε άλλα επίσης, εκτός του ιδίου, κράτη μέλη της Ένωσης.

Απάντηση της κ. Cresson εξ ονόματος της Επιτροπής

(8 Μαρτίου 1999)

Το πρόγραμμα "Ευρωπαϊκή εθελοντική υπηρεσία για τους νέους" βασίζεται στο άρθρο 126 της συνθήκης ΕΚ σύμφωνα με το οποίο η Κοινότητα ενθαρρύνει τη συνεργασία των κρατών μελών ενώ παράλληλα σέβεται τις ευθύνες τους στον τομέα αυτό, γεγονός που αποκλείει κάθε εναρμόνιση των υπαρχόντων συστημάτων.

Εξάλλου η απόφαση της 20ης Ιουλίου 1998 με την οποία καθιερώνεται το κοινοτικό πρόγραμμα δράσης "Ευρωπαϊκή εθελοντική υπηρεσία για τους νέους" υποδεικνύει στις αιτιολογίες 21 και 22(2) ότι "οι δραστηριότητες της ευρωπαϊκής εθελοντικής υπηρεσίας δεν υποκαθιστούν τη στρατιωτική θητεία, τις εναλλακτικές μορφές θητείας που προβλέπονται ειδικότερα για τους αντιρρησίες συνείδησης και την υποχρεωτική πολιτική θητείαmldr" και ότι "η Επιτροπή και τα κράτη μέλη οφείλουν να καταβάλλουν προσπάθειες ώστε να εξασφαλιστεί η συμπληρωματικότητα των δραστηριοτήτων της ευρωπαϊκής εθελοντικής υπηρεσίας και των διαφόρων μορφών εθνικών δραστηριοτήτων παρόμοιου χαρακτήρα". Η κοινοτική δράση είχε ήδη επίδραση στις υπάρχουσες νομοθεσίες σε μερικά κράτη μέλη. Έτσι π.χ. η Ιταλία προτίθεται να εκδώσει νόμο ο οποίος να επιτρέπει τη συμπληρωματικότητα ανάμεσα στην ευρωπαϊκή εθελοντική υπηρεσία και την εθνική κοινωνική θητεία. Τέλος η Επιτροπή υποστηρίζει μια μελέτη (η οποία εξακολουθεί να βρίσκεται σε εξέλιξη) για την κατάσταση στα διάφορα κράτη μέλη όσον αφορά τη στρατιωτική θητεία και τις εναλλακτικές μορφές θητείας, προκειμένου να ενισχύσει και να προωθήσει αυτή τη συμπληρωματικότητα στα κράτη μέλη.

Γενικά πρέπει να υπογραμμίσουμε ότι η ευρωπαϊκή εθελοντική θητεία επιτρέπει σε νέους από 18 έως 25 ετών να συμμετέχουν δραστήρια σε δραστηριότητες που συμβάλλουν στην ικανοποίηση των αναγκών της κοινωνίας στους πιο διαφορετικούς τομείς (κοινωνικό, κοινωνικοπολιτιστικό, περιβαλλοντικό, πολιτιστικό κ.τ.λ.). Τους προσφέρει έτσι μια άτυπη μορφή εκπαίδευσης η οποία αρθρώνεται γύρω τόσο από την απόκτηση ικανοτήτων και δεξιοτήτων όσο και από την υπεύθυνη συμμετοχή στα κοινά προκειμένου να ενισχυθεί η ενεργός ένταξή τους στην κοινωνία.

(1) ΕΕ C 269 της 16.10.1995, σελ. 232.

(2) ΕΕ L 214 της 31.7.1998.